## Pravilnik o posebnom priznavanju organizacija proizvođača u sektoru ribarstva čiji je cilj poboljšanje kakvoće njihovih proizvoda

### NN 65/2012 (13.6.2012.), Pravilnik o posebnom priznavanju organizacija proizvođača u sektoru ribarstva čiji je cilj poboljšanje kakvoće njihovih proizvoda

MINISTARSTVO POLJOPRIVREDE

1543

Na temelju članka 23. stavka 7. Zakona o strukturnoj potpori i uređenju tržišta u ribarstvu (»Narodne novine« broj 153/09 i 127/10) ministar poljoprivrede donosi

PRAVILNIK

O POSEBNOM PRIZNAVANJU ORGANIZACIJA PROIZVOĐAČA U SEKTORU RIBARSTVA ČIJI JE CILJ POBOLJŠANJE KAKVOĆE NJIHOVIH PROIZVODA

I. OPĆE ODREDBE

Članak 1.

Ovim Pravilnikom propisuju se detaljna pravila o posebnom priznavanju organizacije proizvođača u sektoru ribarstva (u daljnjem tekstu: organizacija proizvođača) čiji je cilj poboljšanje kakvoće njihovih proizvoda (u daljnjem tekstu: posebno priznavanje).

Članak 2.

Ovaj pravilnik sadrži odredbe koje su u skladu sa sljedećim aktima Europske unije:

– Uredba Komisije (EZ) br. 1924/2000 od 11. rujna 2000. godine o utvrđivanju detaljnih pravila za primjenu Uredbe Vijeća (EZ) br. 104/2000 u pogledu posebnog priznavanja organizacija proizvođača u sektoru ribarstva radi poboljšanja kakvoće njihovih proizvoda (SL L 230, 12. 9. 2000.);

– Uredba Vijeća (EZ) br. 104/2000 od 17. prosinca 1999. o zajedničkoj organizaciji tržišta proizvodima ribarstva i akvakulture (SL L 17, 21. 1. 2000.).

II. UVJETI ZA POSEBNO PRIZNAVANJE

Članak 3.

(1) Organizacija proizvođača koja podnosi zahtjev za posebno priznavanje (u daljnjem tekstu Zahtjev) mora biti priznata sukladno odredbama Pravilnika o organizacijama proizvođača u sektoru ribarstva (»Narodne novine«, br. 41/10).

(2) Zahtjev se podnosi ministarstvu nadležnom za poslove ribarstva (u daljnjem tekstu: Ministarstvo).

(3) Zahtjev mora sadržavati:

(a) popis proizvoda ribarstva koje te organizacije ili njeni članovi stavljaju na tržište u skladu sa zajedničkim pravilima koje je odredila organizacija proizvođača, a koji su predmet njihovog plana poboljšanja kakvoće proizvoda ribarstva (u daljnjem tekstu: Plan);

(b) Plan mora sadržavati sljedeće podatke:

1. ciljeve Plana:

– način na koji se namjerava bitno poboljšati kakvoća proizvoda ribarstva dok su na plovilu ili tijekom njihova uzgoja;

– način na koji će se provoditi optimalno održavanje kakvoće proizvoda ribarstva tijekom njihovog izlova, iskrcaja, vađenja, rukovanja, prijevoza i prodaje;

2. opis mjera koje će se provoditi u svakoj od faza proizvodnje i stavljanja na tržište;

3. sažetak pripremnih studija kojima se posebno ističu postojeći standardi kakvoće proizvoda ribarstva obuhvaćenih Planom, nedostaci postojećeg sustava i predložene metode za uklanjanje tih nedostataka koje uključuju izobrazbu i primjenu odgovarajućih tehnika te znanja i iskustva;

(c) podatke o načinu stalnog sustava ocjenjivanja i praćenja Plana;

(d) proračun predviđen za trogodišnju provedbu Plana.

(4) Proizvodi ribarstva iz stavka 3. ovoga članka moraju biti navedeni u Pravilniku o tržišnim standardima određenih proizvoda ribarstva (»Narodne novine«, br. 37/10) ili potjecati iz djelatnosti akvakulture.

(5) Ministar propisuje sustav ocjenjivanja i praćenja Plana iz stavka 3. točke (c) ovog članka.

III. DONOŠENJE ODLUKE O POSEBNOM PRIZNAVANJU

Članak 4.

(1) U roku od 30 dana od primitka Plana od strane organizacije proizvođača, Ministarstvo upućuje Europskoj komisiji (u daljnjem tekstu: Komisija) cjelovitu presliku istoga.

(2) Komisija u roku od 60 dana odlučuje o prihvaćanju Plana. Ukoliko Komisija prihvati Plan, Ministarstvo će temeljem podnesenog Zahtjeva i prihvaćanja Plana od strane Komisije rješenjem odobriti posebno priznavanje organizacije proizvođača.

(3) Ako Komisija zatraži izmjenu Plana, Ministarstvo će rješenjem odobriti posebno priznavanje organizacije proizvođača pod uvjetom da se izvrše tražene izmjene.

IV. ODBIJANJE I POVLAČENJE POSEBNOG PRIZNANJA

Članak 5.

(1) Povlačenje priznavanja organizacije proizvođača od strane Ministarstva u skladu s člankom 19. stavkom 2. Pravilnika o organizacijama proizvođača u sektoru ribarstva (»Narodne novine«, br. 41/10), također podrazumijeva povlačenje i posebnog priznavanja.

(2) Ministarstvo može rješenjem odbiti ili povući posebno priznavanje u sljedećim slučajevima:

a) ako organizacija proizvođača ne dostavi Ministarstvu podatke potrebne za sustav ocjenjivanja i praćenja Plana sukladno članku 3. stavku 3. točki (c) ovog Pravilnika;

b) ako organizacija proizvođača ne ispuni obveze i uvjete propisane ovim Pravilnikom;

c) ako Komisija odbije Plan;

(3) Posebno se priznavanje povlači odmah s retroaktivnim učinkom ako ga je organizacija proizvođača kojoj je ono dodijeljeno zlouporabila ili zlouporabljuje njegove pogodnosti. U takvim se slučajevima Ministarstvu vraćaju sve potpore dodijeljene sukladno propisu o utvrđivanju pravila za izračunavanje potpore organizacijama proizvođača.

(4) U slučaju povlačenja posebnog priznavanja, Ministarstvo je dužno obavijestiti organizaciju proizvođača o svojoj namjeri te navesti razloge svoje odluke barem dva tjedna prije povlačenja.

V. ZAVRŠNE ODREDBE

Članak 6.

Ministarstvo obavještava Komisiju o svim odlukama o priznavanju, povlačenju ili odbijanju posebnog priznavanja i razlozima za odbijanje ili povlačenje u roku dva mjeseca od donošenja tih odluka.

Članak 7.

Ovaj Pravilnik stupa na snagu danom pristupanja Republike Hrvatske Europskoj uniji.

Klasa: 011-02/12-01/41

Urbroj: 525-13/0823-12-2

Zagreb, 11. svibnja 2012.

Ministar

Tihomir Jakovina, v. r.

Pravilnik, NN 65/2012-1543